b'\n_START_ARTICLE_\nMetka Kra\xc5\xa1ovec\n_START_SECTION_\n\xc5\xbdivljenje in delo\n_START_PARAGRAPH_\nSlikarka Metka Kra\xc5\xa1ovec je bila svetovna popotnica po prostranstvih zemeljske oble in globinah \xc4\x8dlove\xc5\xa1ke psihe. Povsod tujka, povsod doma. Najbli\xc5\xbeji ji je bil Mediteran, vendar je \xc5\xbeivela v Ljubljani in ustvarjala ve\xc4\x8dinoma na Bledu._NEWLINE_\xc5\xbde v rosnih otro\xc5\xa1kih letih je s star\xc5\xa1i veliko potovala, saj je njen o\xc4\x8de Stane Kra\xc5\xa1ovec slu\xc5\xbeboval v New Yorku, San Franciscu in Beogradu. V \xc4\x8dasu Metkinega gimnazijskega \xc5\xa1olanja se je dru\xc5\xbeina ustalila v Ljubljani. Tu je dobila prvi vpogled v umetni\xc5\xa1ki atelje - atelje Mihe Male\xc5\xa1a, o\xc4\x8deta so\xc5\xa1olke Travice Male\xc5\xa1. Pri osemnajstih letih jo je potovanje po Toskani in Siciliji za vedno navdu\xc5\xa1ilo za slikarstvo._NEWLINE_Leta 1960 je maturirala na Klasi\xc4\x8dni gimnaziji v Ljubljani. Na Akademiji za likovno umetnost in oblikovanje (ALUO) v Ljubljani je \xc5\xa1tudirala slikarstvo. Diplomirala je leta 1964. \xc5\xa0tudij je nadaljevala na specialki za slikarstvo pri profesorju Gabrijelu Stupici in ga zaklju\xc4\x8dila leta 1966 ter na specialki za grafiko pri profesorju Riku Debenjaku in ga zaklju\xc4\x8dila leta 1970. \xc5\xa0tudijsko se je izpopolnjevala v Londonu na Royal College of Art v Londonu, Anglija (1974\xe2\x80\x9375) in v Athens na Ohio University, ZDA ter na \xc5\xa1tevilnih popotovanjih \xc5\xa1irom sveta, ve\xc4\x8dkrat skupaj s prijateljico slikarko Alenko Gerlovi\xc4\x8d._NEWLINE_Po kon\xc4\x8danem \xc5\xa1olanju je svoje celotno \xc5\xbeivljenje posvetila upodabljanju skrivnosti \xc5\xbeivljenja in hrepenenja po harmoniji sveta. Formalni slikarski jezik jo je zanimal samo toliko, kolikor ga je potrebovala, da je najbolje izrazila eksistencialno izku\xc5\xa1njo. _NEWLINE_Slikala je velike formate, akril na platno. Grafike je ustvarjala predvsem v sitotisku in litografiji. Ves \xc4\x8das se je posve\xc4\x8dala risbi.  Ilustrirala je \xc5\xa1tevilne pesni\xc5\xa1ke zbirke. Od leta 1968 je redno razstavlala na \xc5\xa1tevilnih razstavah doma in \xc5\xa1irom sveta. Nova dela je obi\xc4\x8dajno predstavila v Galeriji Equrna. Skupaj s takratno generacijo mladih slikarjev in kiparjev ter Tajo Brejc je bila njena ustanovna \xc4\x8dlanica._NEWLINE_Samostojno je za\xc4\x8dela razstavljati leta 1968 in je imela 105 samostojnih razstav. Sodelovala je na ve\xc4\x8d kot 340 skupinskih razstavah doma in po svetu. _NEWLINE_Leta 1977 se je zaposlila na ALUO v Ljubljani kot docentka za risanje in slikarstvo, 1986 je dobila naziv izredne in leta 1991 redne profesorice za risanje in slikanje ter tam pou\xc4\x8devala vse do upokojitve leta 2008.  _NEWLINE_Na umetni\xc5\xa1ko pot je stopila konec \xc5\xa1estdesetih let, v \xc4\x8dasu popart in novega realizma. V zgodnjih delih: Ti\xc5\xa1ine, Pri\xc4\x8dakovanja - velikih monokromnih slikah upodablja poslopja (priljubljen motiv je Fran\xc4\x8di\xc5\xa1kanska cerkev), dele poslopij in pohi\xc5\xa1tva ter obla\xc4\x8dil (nema prisotnost ljudi) v nenavadnih perspektivah in sencah. Barve so mo\xc4\x8dne. Ve\xc4\x8d let slika v rde\xc4\x8dih tonih s temnimi sencami. Dela so dramati\xc4\x8dna, pre\xc5\xbeeta z mo\xc4\x8dnimi \xc4\x8dustvi. \xc4\x8cutimo ljubezen, bole\xc4\x8dino odsotnosti, strah, hrepenenje in mo\xc4\x8dan metafizi\xc4\x8dni naboj.  _NEWLINE_Pomemben prelom nastopi s potovanjem v Mehiko, kjer spozna pesnika Toma\xc5\xbea \xc5\xa0alamuna (pesem:\xc2\xa0\xc2\xbbBalada za Metko Kra\xc5\xa1ovec\xc2\xab) in se z njim leta 1979 poro\xc4\x8di. _NEWLINE_Naredi serijo grafik z upodobljeno stilizirano dvojico razpotegnjenih figur lebde\xc4\x8do v rastlinsem svetu. Barve so \xc5\xbeive. Sledijo grafike s simboli mo\xc5\xa1kega in \xc5\xbeenskega principa ter razli\xc4\x8dnih verovanj. V osnovi prevladuje \xc5\xbeivo rde\xc4\x8da barva. V iskanju duhovnega sveta sistemati\xc4\x8dno raziskuje govorico simbolov. Potuje v Indijo in Ju\xc5\xbeno Ameriko. Navdu\xc5\xa1i nas z \xc5\xbeare\xc4\x8dimi barvami bujne narave pod sijo\xc4\x8dim soncem. Slika kozmi\xc4\x8dne simbole v velikih formatih, akril na platnu. _NEWLINE_V letih 1981-1986 ustvarja slike in risbe na papirju (\xc4\x8das nove podobe). Klasi\xc4\x8dno izobra\xc5\xbeena se zazre v staro Evropo v postmoderni dobi razpadajo\xc4\x8dih vrednot in iskanju novega smisla. Narisana kontura figure nas spomni na arhai\xc4\x8dno gr\xc5\xa1ko umetnost. V slike vpeljuje posamezne \xc5\xbeivalske figure. _NEWLINE_Izbruh risb s svin\xc4\x8dnikom in tu\xc5\xa1em na beli ploskvi papirja. Pojavijo se \xc5\xa1tevilne upodobitve \xc4\x8dlove\xc5\xa1ke figure v paru z \xc5\xbeivasko. Figure zdru\xc5\xbeuje erotika ne glede na spol ali naravo. Pojavljajo se ljudje z \xc5\xbeivalskimi atributi. Kot pravi umetnica sama, risbe ustvarja njena roka, ne da bi vnaprej vedela, kaj bo narisala._NEWLINE_V obdobju 1986-1994 sebe in nas preseneti s ciklom Prisotnosti naslikanem v neoklasi\xc4\x8dnem stilu. To so slike izjemno pove\xc4\x8danih \xc5\xbeenskih glav in oprsij na nevtralnem ozadju. Dvojice obrazov odslikavajo svetu skrito du\xc5\xa1evnost.  Posebej zanimiv je avtoportret Trojno ogledalo iz leta 1992._NEWLINE_Vzporedno nadaljuje z risbo in jo razvije v miniaturni akvarel (1986). Na risbah se za\xc4\x8dno pojavljati drobci krajine in angelska bitja v stiku s \xc4\x8dlovekom. Pogost motiv so ciprese in gaji iz umetnici ljube Toskane._NEWLINE_Pozimi 1999/2000 se predstavi s pregledno razstavo grafik in risb v Galeriji Tivoli, MGLC Ljubljana in z najnovej\xc5\xa1imi Zvitki v Mali galeriji Ljubljana. Slednji po svoji temi in barvni skali posebej izstopajo. V akvarelni tehniki upodabljene sivo-rjave silhuete ljudi se druga za drugo vrstijo v neskon\xc4\x8dnost. Zvitki so nastali so\xc4\x8dasno s slikami golih drevesnih vej in debel (razstava v Galeriji Equrna) ob takratnem bivanju umetnice v New Yorku. Dela nas pretresejo. _NEWLINE_Leta 2012 je imela obse\xc5\xbeno retrospektivno razstavo v ljubljanski Moderni galeriji._NEWLINE_Nadaljuje predvsem z ustvarjanjem novih serij risb/miniaturnih slik in likovno opremo pesni\xc5\xa1kih zbirk. Nova dela redno razstavlja._NEWLINE_O svojem \xc5\xbeivljenju in ustvarjalnem procesu je spregovorila v avtoportretnem besedilu Ogledalo in \xc4\x8das, 1994 (objavljeno v monografiji Metka Kra\xc5\xa1ovec, zbirka Arkade)._NEWLINE_Leta 2015 je bila izvoljena za izredno \xc4\x8dlanico Slovenske akademije znanosti in umetnosti v razredu za umetnost, _NEWLINE_Metka Kra\xc5\xa1ovec je za svoja dela prejela \xc5\xa1tevilne nagrade in priznanja, med drugimi nagrado Pre\xc5\xa1ernovega sklada (1973), Jakopi\xc4\x8devo nagrado (1983), februarja 2017 pa je prejela tudi Pre\xc5\xa1ernovo nagrado za \xc5\xbeivljenjski opus. _NEWLINE_Marca 2018, na 15. slovesni akademiji Univerze na Primorskem so ji podelili naziv \xc4\x8dastne doktorice._NEWLINE_20. aprila 2018 so v KIBLI PORTAL v Mariboru odprli razstavo z naslovom "Metka Kra\xc5\xa1ovec in umetniki - skupinska razstava", na kateri se je predstavljala skupaj z umetniki, ki so \xc5\xa1tudirali pod njenim mentorstvom na Akademiji za likovno umetnost in oblikovanje v Ljubljani. 24. aprila 2018, \xc5\xa1tiri dni po otvoritvi razstave v Mariboru je Metka Kra\xc5\xa1ovec umrla.  Bila je ena najbolj ustvarjalnih in cenjenih slovenskih slikark.'